柴恪

柴恪  ， 字子舒 ， 號慎庵 ， 湖廣承天府潛江縣人 。 明朝政治人物 、 進士出身 。 孝子柴浩四世孫 ， 十歲能屬文 ， 十一而孤 ， 就學於婦翁郭黃門嵩 。 十七補邑諸生 ， 積學累行 ， 嶄然自樹 。 萬曆七年 （ 1579年 ） 己卯以選貢中鄉試 ， 十七年 （ 1589年 ） 登己丑科進士 ， 除常州府之無錫令 。 錫大徭獨長賦最 ， 素封之家賄吏免役 ， 中人破家者十室而九 。 恪首釐剔更 ， 令家不千金 ， 田不百畝者不長賦 ， 民乃不困 。 歲大旱 ， 恪走群望而禱 ， 憂勤至誠 ， 雨隨澍 。 秋大風偃禾 ， 恪禳之 ， 風反禾盡起 ， 吳人奇其事 。 五載奏最 ， 遷兵部職方主事 ， 入省甫十日 ， 上以封倭使辱命 ， 欲更遣科臣 ， 廷議多同異不決 ， 上怒 ， 罪宗伯 、 司馬 、 諸郎及給事中 ， 惰慢竄逐者十九人 ， 恪與焉 ， 得添注延州尉 。 歸而杜門謝客 ， 於城南蒔花竹 ， 構亭 ， 顏曰 ： 寤言 。 灌園學圃 ， 角巾布衣 ， 逍遙物外 ， 年六十一卒 。 天啓嗣服 ， 覃恩議贈恤建言詿誤諸臣 ， 恪子一真時授隨州訓導 ， 疏其事 ， 遣弟一德詣闕陳情 ， 報可 ， 贈恪璽丞 ， 祀鄉賢 。